Minen fruntlike beuelinge na gelegenheit. Ersamen vorsychtygen borgermesteren vnde rat der stat Reuel, als juwe ersamheit to jar vorleden sende to Wisbue Lauwerens Frydach vnde wolde van my weten war ik myn betallinge van jw vntfangen wolde, vnde he hadde dar mengerleye wunderlike wort, de nicht to der fruntschoppe endrogen, vnde als gy ok er geschreuen hebben, ik solde my myt den slechten vor dregen, vp dat gy mit ener betallinge mochte qwyt wessen, hir wyl ik jw aldus to antworden: juwe sendebode, de by mynen genedygen heren konnyk was vnde makede dar eyn vordracht, vnde de vordracht, de myn genedyge here gemaket hadde dar enbouen, leit my juwe sendebode besetten to Koppenhage; dar vor brack he de vordracht mede to den ersten mal; to den anderen male hadde he enen breff gek[r]egen van mynen genedygen heren; so quam ik by juwen sendebode to Koppenhagen vnde hadde twe beseten borger myt my vnde was begerende to horende de vordacht breff offte de ok also vtwyssede also id bededinghet wart; do antwarde he my, he hadde einen breff vor sych gekregen, he kundes my nicht laten horen; des hebbe ik ghude thugen, off es van noden is; dar vorbrak he echter de vordracht mede; noch hebbe gy de vordracht gebroken dat gy myn gelt nicht en senden to Rosstok, als ik id jw to schreff; dar hebbe gy echter de vordracht nicht mede holden; wes byn ik jw dan plichtick to holden; so gheuet my wat my van myner husurauwen wegen to komt van eres vaders wegen vnde ok van eres broders wegen na vt wissinge myner husurauwen vaders testement, dat doch vns nye vor den ogen wolden laten komen; noch hebbe ik gelyke wal ein vtschryft van dem testement gekregen. Ersamen heren, bedencket jw noch vnde gheuet vns in fruntschoppe dat gy vns doch mit recht plychtich sint to gheuen. Gy weten wol, dat miner husurauwen broder Frederik sine moder nicht en arffede. In wat mate solden Gert Witten kinder Frederik ghut arffen, dat em sin vader in sinen testement ghegheuen heft vnde vort vp sin ander kinder, were dat sake, dat de junge dot bleff. Wortmer sulle gy weten, wy sint to Abo to hopkomen; wy sint alle begeren[de], dat gy vns by dessen boden ein antwart schreyuen vp dessen breff mit den ersten. Wo gy id mit vns holden willen, dar willen wy vns na richten. Hir mede sint Ghode beuolen. Geschreuen to Abo an sunte Margreten auende in dem jar xcij. Wilhelm van dem Velde. Adress: Dem ersamen vnde vorsychtygen borgermesteren vnde rat der stat Reuel kome dessen breff.